ຂປລ. ກະຊວງໄປສະນີ ໂທລະຄົມມະນາຄົມ ແລະ ການສື່ສານ ໄດ້ຈັດງານວາງສະແດງ ລາວໄອຊີທີ ເອັກໂປ 2016 (Lao ICT Expo) ຄັ້ງທຳອິດ ຢູ່ຫໍປະຊຸມແຫ່ງຊາດ ນະຄອນຫລວງວຽງຈັນ, ໃນວັນລະຫວ່າງວັນທີ 15-18 ທັນວາ 2016 ໂດຍພາຍໃຕ້ຄຳຂວັນ “ຮ່ວມກັນສ້າງເສດຖະກິດສັງຄົມດິຈິຕອນທີ່ປອດໄພ ແລະ ເປັນປະໂຫຍດ ເພື່ອສ້າງໃຫ້ຂະແໜງການໄອຊີທີ ເປັນເຄື່ອງມືທີ່ສຳຄັນ ໃນການຂັບເຄື່ອນຂະແໜງການຕ່າງໆ ກໍຄືການພັດທະນາເສດຖະກິດ-ສັງຄົມ ໃຫ້ບັນລຸຕາມເປົ້າໝາຍ ແຜນພັດທະນາເສດຖະກິດ-ສັງຄົມ 5 ປີ ຄັ້ງທີ VIII (2016-2020) ຂອງລັດຖະບານ ສປປ ລາວ” ໂດຍມີທ່ານ ບຸນທອງ ຈິດມະນີ ຮອງນາຍົກລັດຖະມົນຕີ ແຫ່ງ ສປປ ລາວ, ທ່ານ ທັນສະໄໝ ກົມມະສິດ ລັດຖະມົນຕີກະຊວງໄປສະນີ ໂທລະຄົມມະນາຄົມ ແລະ ການສື່ສານ, ບັນດາລັດຖະມົນຕີ, ຮອງລັດຖະມົນຕີ, ເຈົ້າແຂວງ, ຮອງເຈົ້າແຂວງ ແລະ ຜູ້ຕາງໜ້າ ຈາກອົງການຈັດຕັ້ງພາກລັດ ແລະ ເອກະຊົນເຂົ້າຮ່ວມ.
ການຈັດງານໃນຄັ້ງນີ້, ເປັນຄັ້ງທຳອິດຂອງ ສປປ ລາວ ເພື່ອສົ່ງເສີມໃຫ້ພາກລັດ, ພາກເອກະຊົນ, ບັນດາບໍລິສັດ ຫລື ນິຕິບຸກຄົນ ທີ່ປະກອບການດ້ານໄອຊີທີ ແລະ ໂທລະຄົມມະນາຄົມ ໄດ້ມີໂອ ກາດສະແດງຜະລິດຕະພັນ, ການບໍລິການ ແລະ ນະວັດຕະກຳ ທາງໄອຊີທີຂອງໂລກ ແລະ ຂອງຕົນ ພ້ອມກັນນັ້ນ, ກໍເພື່ອແລກປ່ຽນຂໍ້ມູນຂ່າວສານ, ປະສົບການໃນການພັດທະນາ ຂະແໜງການໄອຊີທີ ທັງເປັນເວທີໃຫ້ຄວາມຮູ້ດ້ານໄອຊີທີ ແກ່ສັງຄົມ. ທັງເປັນເວທີຖ່າຍທອດ, ແລກປ່ຽນຄວາມຮູ້ ດ້ານການພັດທະນາ, ນະໂຍບາຍຕ່າງໆ ກ່ຽວກັບໄອຊີທີ ໂດຍມີນັກວິທະຍາກອນ ທີ່ມີຄວາມຊຳນານ ແລະ ປະສົບການສູງທັງພາຍໃນ ແລະ ຕ່າງປະເທດ ມາບັນຍາຍໃຫ້ຄວາມຮູ້ຕະຫລອດງານ. ງານດັ່ງກ່າວ, ມີບັນດາໜ່ວຍງານຈາກພາກລັດ, ເອກະຊົນ, ກຸ່ມນັກທຸລະກິດຂະໜາດນ້ອຍ, ຂະໜາດກາງ ແລະ ຫ້າງຮ້ານບໍລິສັດຕ່າງໆ ທັງພາຍໃນ ແລະ ຕ່າງປະເທດ ເຂົ້າຮ່ວມຫລາຍກວ່າ 50 ຮ້ານ ໄດ້ນຳເອົາຜະລິດຕະພັນ ແລະ ສິນຄ້າໄອຊີທີຕ່າງໆ ເປັນຕົ້ນ ເຄືອຄ່າຍ 4G, ເຄືອຂ່າຍອິນເຕີເນັດຄວາມໄວສູງ, ຜະ ລິດຕະພັນມືຖື ສະມາດໂຟນ, ແທບເລັດ, ຄອມພິວເຕີ, ໂນ໊ດບຸກ, ໂປຣແກຣມ ແລະ ອື່ນໆ ມາວາງສະແດງ. ພ້ອມນັ້ນ, ຍັງໄດ້ຈັດການແຂ່ງຂັນດ້ານໄອຊີທີ ເປັນຕົ້ນ ແຂ່ງຂັນການພັດທະນາແຜນທຸລະກິດດ້ານໄອຊີທີ, ການພັດທະນາເວບໄຊ, ການບໍລິການ, ການນຳໃຊ້ ICT ຂອງບັນດາກະຊວງ, ສະຖາບັນ ແລະ ບໍລິສັດຕ່າງໆ, ຄຽງຄູ່ກັນນັ້ນ, ໃນງານຍັງຈະມີການສະແດງສິລະປະວັນນະຄະດີ ເຊິ່ງໄດ້ເຊື້ອເຊີນເອົານັກຮ້ອງ, ນັກສະແດງທີ່ມີຊື່ສຽງ ທັງພາຍໃນ ແລະ ຕ່າງປະເທດ ມາສ້າງຄວາມມ່ວນຊື່ນ ໃຫ້ໄດ້ເບິ່ງໄດ້ຊົມຕະຫລອດທັງ 5 ວັນ.
ໂອກາດດັ່ງກ່າວ, ທ່ານ ທັນສະໄໝ ກົມມະສິດ ກ່າວວ່າ: ກະຊວງໄປສະນີ ໂທລະຄົມມະນາ ຄົມ ແລະ ການສື່ສານ ມີພາລະບົດບາດ ໃນການຄຸ້ມຄອງມະຫາພາກດ້ານໄອຊີທີ, ໃນໄລຍະຜ່ານມາ ກະຊວງ ໄດ້ສຸມໃສ່ພັດທະນາໂຄງຮ່າງ ເຕັກນິກທີ່ທັນສະໄໝ ແລະ ມີຫລັກສະນະຍຸດທະສາດ ຂອງຊາດ ເປັນຕົ້ນແມ່ນ ສູນອິນເຕີເນັດແຫ່ງຊາດ, ສູນຮັກສາຄວາມປອດໄພທາງໄຊເບີ, ສາຍສົ່ງແຫ່ງຊາດ, ດາວທຽມສື່ສານດວງທຳອິດ ຂອງ ສປປ ລາວ ພ້ອມດຽວກັນນັ້ນ, ກະຊວງ ປທສ ໄດ້ສ້າງ ແລະ ປັບປຸງກົດໝາຍ-ນິຕິກຳລຸ່ມກົດໝາຍ ຫລາຍສະບັບເພື່ອຄຸ້ມຄອງ ແລະ ດັດສົມມະຫາພາກ ເຊັ່ນ: ກົດ ໝາຍວ່າດ້ວຍໂທລະຄົມມະນາຄົມ, ກົດໝາຍວ່າດ້ວຍການໄປສະນີ, ກົດໝາຍວ່າດ້ວຍການຕ້ານ ແລະ ສະກັດກັ້ນອາຊະຍາກຳ ທາງລະບົບຄອມພິວເຕີ ແລະ ກົດໝາຍວ່າດ້ວຍເຕັກໂນໂລຊີ ການສື່ສານຂໍ້ມູນຂ່າວສານ ເຊິ່ງມີການສົ່ງເສີມໃຫ້ຈຸລະພາກ ເຄື່ອນໄຫວທຸລະກິດ ໃຫ້ບໍລິການດ້ານໄອຊີທີດ້ວຍກົດໝາຍ ແລະ ໜ້າທີ່ໃນການຮັກສາຜົນປະໂຫຍດ ເຮັດໃຫ້ພື້ນທີ່ໃຫ້ບໍລິການຄວບຄຸມ 90% ຂອງທັງໝົດທົ່ວປະເທດ.
ແຫລ່ງຂ່າວ:
ຕິດຕາມເຮົາທາງFacebook ກົດຖືກໃຈເລີຍ!